CELEX: 32021D1362
Language: da
Date: 2021-06-30 00:00:00
Title: Kommissionens afgørelse (EU) 2021/1362 af 30. juni 2021 om tilladelse til Irland til at forlænge visse perioder, der er fastsat i artikel 3 i Europa-Parlamentets og Rådets forordning (EU) 2021/267 (meddelt under nummer C(2021) 4736) (Kun den engelske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/19
               
            
         KOMMISSIONENS AFGØRELSE (EU) 2021/1362
         af 30. juni 2021
         om tilladelse til Irland til at forlænge visse perioder, der er fastsat i artikel 3 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4736)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 3, stk. 4, og
         ud fra følgende betragtninger:
         
                     (1)
                  
                  
                     Artikel 3, stk. 1, i forordning (EU) 2021/267 forlænger gyldigheden af kørekort, som i henhold til artikel 7 i Europa-Parlamentets og Rådets direktiv 2006/126/EF (2) og punkt 3, litra d), i bilag I til nævnte direktiv ellers ville være udløbet eller ellers udløber mellem den 1. september 2020 og den 30. juni 2021.
                  
               
                     (2)
                  
                  
                     Ved brev af 27. maj 2021 fremsendte Irland en begrundet anmodning om tilladelse til at forlænge en periode, der er fastsat i artikel 3, stk. 1, i forordning (EU) 2021/267. Irland fremlagde yderligere oplysninger til støtte for anmodningen den 4. juni 2021.
                  
               
                     (3)
                  
                  
                     Med sin begrundede anmodning anmoder Irland om tilladelse til at forlænge den periode mellem den 1. september 2020 og den 30. juni 2021, der er fastsat i artikel 3, stk. 1, i forordning (EU) 2021/267, med fire måneder.
                  
               
                     (4)
                  
                  
                     Ifølge oplysningerne fra Irland vil det efter al sandsynlighed stadig ikke være praktisk muligt at forny kørekort i Irland efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (5)
                  
                  
                     Blandt disse foranstaltninger, som ifølge Irland har ført til et efterslæb af tilladelser, der skal fornyes, lukkede Irland centrene for den nationale tjeneste for kørekort (NDLS — National Driving Licence Service) fra den 27. marts 2020 til den 8. juni 2020. Efterfølgende blev der indledt en gradvis genåbning som følger: 20 centre blev genåbnet den 8. juni 2020, yderligere 6 centre genåbnet den 22. juni 2020, og de resterende otte centre blev genåbnet den 29. juni 2020. Efter genåbningen blev NDLS-centrenes kapacitet reduceret med næsten en tredjedel som følge af kravet om fysisk distancering på to meter.
                  
               
                     (6)
                  
                  
                     Desuden blev kørekorttjenesten yderligere begrænset fra den 1. januar 2021 til den 17. maj 2021, hvor kun arbejdstagere i kritiske funktioner havde mulighed for at indgive ansøgninger om fornyelse eller udstedelse af kørekort eller elevkørekort ved personligt fremmøde på NDLS-centrene. Dette betød, at en gruppe af personer, som ikke var omfattet af denne kategori, i denne periode ikke kunne ansøge om kørekort eller elevkørekort.
                  
               
                     (7)
                  
                  
                     Fra den 18. maj 2021 er NDLS-centrene igen åbne for alle førere. Alligevel er kapaciteten for fornyelse eller udstedelse af kørekort eller elevkørekort reduceret med ca. en tredjedel på grund af opfordringen til fysisk distancering på to meter.
                  
               
                     (8)
                  
                  
                     Den irske trafiksikkerhedsmyndighed (RSA — Road Safety Authority), som står for forvaltningen af NDLS, indførte en forbedret onlinetjeneste i november 2020 for at give kunderne mulighed for at ansøge om kørekort online. Selv om ansøgninger om kørekort kan indgives online, anvendte en stor del af kørekortindehaverne ikke onlinesystemet på grund af registreringskrav. Dette omfatter besiddelse af et kort til offentlige tjenesteydelser (PSC — Public Services Card), som er et statsudstedt kort til identitetsautentificering ved adgang til offentlige tjenester. Fra marts til juli 2020 og fra januar til maj 2021 fungerede tjenesten til udstedelse af PSC'er med en meget begrænset kapacitet, så visse kunder kunne ikke anskaffe sig et kort. Der er i øjeblikket stor efterspørgsel efter PSC'er til at få adgang til andre offentlige tjenester samt til onlineansøgninger om kørekort. Dette vil forsinke visse kunders mulighed for at ansøge om kørekort online, da de skal møde op på et NDLS-center for at ansøge ved personligt fremmøde.
                  
               
                     (9)
                  
                  
                     Ifølge de oplysninger, som Irland har fremlagt, er teoriprøver og køreprøver, som var blevet indskrænket, nu ved at blive tilgængelige for alle ansøgere. Der er imidlertid nu et betydeligt efterslæb af kørekort, der skal fornyes, efter den forlængelse, der er fastsat i forordning (EU) 2021/267.
                  
               
                     (10)
                  
                  
                     Testcentrene for køreteori var lukket fra den 1. januar 2021 til den 7. juni 2021, og derfor blev ansøgninger om første elevkørekort udsat. Der er i øjeblikket over 120 000 kunder, der afventer en prøve i køreteori, og der vil blive afholdt prøver for ca. 20 000 af disse i juni måned. Der er iværksat yderligere planer fra de irske myndigheder for at øge kapaciteten (når covid-19-restriktionerne tillader det) og gøre det muligt at gennemføre 50 000 teoriprøver pr. måned i de tre følgende måneder. I perioden forud for covid-19 blev der aftalt ca. 12 000 teoriprøver om måneden. De irske myndigheder forventer imidlertid, at den ekstra kapacitet også vil medføre en betydelig forøgelse af antallet af kunder, der ansøger om elevkørekort i de kommende måneder, hvilket vil resultere i en øget efterspørgsel i NDLS-centrene.
                  
               
                     (11)
                  
                  
                     Kørekorttjenesten var begrænset til arbejdstagere i kritiske funktioner fra den 1. januar 2021 til den 7. juni 2021, og op til 30 000 kunder var ikke i stand til at tage en køreprøve. Der er nu betydelig ekstra prøvekapacitet til rådighed, hvilket vil resultere i yderligere NDLS-efterspørgsel fra kunder, der består deres køreprøver.
                  
               
                     (12)
                  
                  
                     På grund af de foranstaltninger, som Irland har vedtaget, forventes det, at der vil være et større antal førstegangselever, der ansøger om kørekort i de kommende måneder. De forventede tal er på ca. 42 000 for hver måned mellem juli 2021 og september 2021 og på 22 000 for oktober 2021, hvilket er betydeligt højere sammenlignet med 22 600 i juni 2021, og f.eks. med de 37 896 elevkørekort, der blev udstedt for hele perioden mellem den 1. juni 2018 og den 31. oktober 2018.
                  
               
                     (13)
                  
                  
                     Ifølge de oplysninger, som Irland har fremlagt, forventes det, at når disse kørekortudstedende tjenester genoptages, vil der for det første ske en stigning i antallet af elevkørekort, der skal udstedes, når en person har bestået en teoriprøve, og for det andet en stigning i antallet af kørekort, der skal udstedes, når en person har bestået en køreprøve. Antallet af ansøgninger forventes at nå op på 200 % af det normale, hvilket vil belaste den kørekortudstedende tjenestes kapacitet yderligere.
                  
               
                     (14)
                  
                  
                     Ifølge oplysningerne fra Irland anslås det i de seneste prognoser, at der vil blive indgivet 1,1 mio. ansøgninger i de 12 måneder fra juni 2021 til maj 2022. Dette står i kontrast til en normal ansøgningsmængde på under 60 000 om måneden eller lige over 700 000 i en periode på tolv måneder. Stigningen i den samlede efterspørgsel i 2021-2022 er særlig udtalt i perioden juni-oktober 2021 med en forventet samlet månedlig efterspørgsel på over 110 000 i de fleste måneder. Den reducerede kapacitet i NDLS-centre som følge af reglen om fysisk distancering på 2 meter resulterer i, at centrene ikke har mulighed for at behandle deres vanlige antal sager.
                  
               
                     (15)
                  
                  
                     Ifølge de oplysninger, som Irland har fremlagt, er begrundelsen for at anmode om en forlængelse på fire måneder berettiget som følge af det meget store efterslæb i NDLS-centrenes fornyelses- og udstedelsesopgaver som beskrevet ovenfor. Tallene viser, at over 40 % af de elevkørekort, der skal fornyes i den senere del af 2020 og i 2021, ikke er blevet fornyet. De irske myndigheder forventer, at den forlængelse, der anmodes om, vil lette byrden for kørekortsystemet ved at reducere efterspørgslen med op til 100 000 ansøgninger i sidste kvartal af 2021. Som følge heraf kan NDLS-centrene vende tilbage til et normalt fornyelses- og udstedelsesniveau efter lempelse af covid-19-restriktionerne.
                  
               
                     (16)
                  
                  
                     Der anmodes om forlængelse for førere, hvis kørekort udløber mellem den 1. juli og den 31. oktober 2021, da der i denne periode er stor efterspørgsel i NDLS-centrene. Det begrænsede tidsrum bør ikke medføre en uforholdsmæssig stor risiko for transportsikkerheden.
                  
               
                     (17)
                  
                  
                     Irland bør derfor gives tilladelse til at forlænge den periode mellem den 1. september 2020 og den 30. juni 2021, der er fastsat i artikel 3, stk. 1, i forordning (EU) 2021/267, med fire måneder —
                  
               VEDTAGET DENNE AFGØRELSE:
         
            Artikel 1
            Irland gives tilladelse til at forlænge den periode mellem den 1. september 2020 og den 30. juni 2021, der er fastsat i artikel 3, stk. 1, i forordning (EU) 2021/267, med fire måneder.
         
         
            Artikel 2
            Denne afgørelse er rettet til Irland.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Europa-Parlamentets og Rådets direktiv 2006/126/EF af 20. december 2006 om kørekort (EUT L 403 af 30.12.2006, s. 18).